KIRJALLINEN KYSYMYS E-1960/00

esittäjä(t): Laura González Álvarez (GUE/NGL) komissiolle

(21. kesäkuuta 2000)

Aihe: Yhteisön oikeus ja Melonaresin patoaltaan rakentaminen Viar-jokeen (Sevilla, Espanja)

Espanjan ympäristöministeriön ympäristön laadusta ja arvioinnista vastaava pääosasto antoi päätöslauselmassaan 13. lokakuuta 1997 arvion Viar-jokeen (Sevilla, Espanja) rakennettavaa Melonaresin patoa ja patoallasta koskevan hankkeen ympäristövaikutuksista. Päätöslauselmassa tehdään selväksi hankkeen kielteiset vaikutukset, sillä patoallas peittäisi alleen huomattavan osan Sierra Norten luonnonpuistosta, joka on suojeltu Andalusian aluehallituksen itsehallintoalueen luonnonsuojelualueiden luetteloinnista antamassa laissa 2/89 ja joka kuuluu Natura 2000 -verkostoon. Patoaltaan rakentaminen vaikuttaisi luontotyyppien suojelusta annetussa direktiivissä 92/43/ETY(1) ensisijaisiksi tunnustettuihin erillisalueisiin ja peittäisi alleen osan erityiseksi lintujensuojelualueeksi n:o 53 julistettua aluetta.

Mainitussa päätöslauselmassa todetaan, että patoaltaan rakentaminen edellyttää tiettyjen ennakkoedellytysten täyttämistä, muun muassa tulva-alueen peittymisen vaikutuksia lieventävän korvaavan alueen määrittämistä. Korvaava alue on lisäksi hyväksyttävä tunnetun tutkijan tai tutkijoiden laatimassa tieteellisteknisessä selonteossa, jossa CSIC:n (Doñanan ympäristökeskus) havaintojen perusteella määritetään ehdotettujen hankkeiden mahdollinen toteutuskelpoisuus ja onnistumismahdollisuudet. Doñanan

ympäristökeskus ei kuitenkaan ole koskaan hyväksynyt rakennustöitä eikä korvaavia toimia. Näin ollen Confederación Hidrográfica del Guadalquivir on hankkeen tueksi esitetyissä asiakirjoissa väärentänyt CSIC:n tiedot hyväksynnän takaamiseksi.

Mitä toimenpiteitä komissio ehdottaa, jotta Espanjan viranomaiset saataisiin noudattamaan yhteisön oikeutta ja täyttämään direktiivien 79/409/ETY(2) ja 92/43/ETY vaatimukset sekä keskeyttämään aloitettu hanke ja luopumaan Melonaresin padon ja patoaltaan rakentamisesta Viar-jokeen?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

Margot Wallströmin komission puolesta antama vastaus

(28. heinäkuuta 2000)

Pato, joka on suunniteltu rakennettavaksi Sevillan kaupunkiin Andalusiaan juomaveden saamiseksi, sijaitsee Espanjan viranomaisten luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) mukaisesti määrittämällä Sierra Norten erityisellä lintujensuojelualueella. Alueen pinta-ala on noin 170 000 hehtaaria. Padon rakentamisen seurauksena alueesta peittyisi 1 457 hehtaaria, joista 328,5 hehtaaria kuuluu erityiseen lintujen suojelualueeseen.

On syytä mainita, että kyseisestä hankkeesta on tehty tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY(2) säädetty ympäristövaikutusten arviointi. Sitä koskeva ilmoitus, joka sisältää ympäristöministeriön lausunnon hankkeesta, julkaistiin Espanjan virallisessa lehdessä 24. marraskuuta 1997 (BOE n:o 281).

Kun on kyse luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetusta neuvoston direktiivistä 92/43/ETY(3), on syytä mainita, että kyseisen direktiivin 6 artiklan erityisiä lintujen suojelualueita koskevissa kohdissa 3 ja 4 säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella kansalliset viranomaiset hyväksyvät suunnitelman tai hankkeen vasta varmistuttuaan, ettei se vaikuta kyseisen alueen koskemattomuuteen, ja kuultuaan tarvittaessa kansalaisia.

Jos hankkeen ympäristövaikutuksista tehdyn arvioinnin kielteisistä päätelmistä huolimatta ja vaihtoehtoisten ratkaisujen puuttuessa julkinen etu (sosiaaliset ja teolliset syyt mukaan luettuina) kuitenkin vaatii hankkeen toteuttamista, jäsenvaltio toteuttaa kaikki tarpeelliset korvaavat toimenpiteet sen takaamiseksi, että Natura 2000 -ohjelman yleistä yhtenäisyyttä suojellaan. Jäsenvaltion on ilmoitettava komissiolle toteutetuista korvaavista toimenpiteistä.

On huomattava, että komissio on jo tietoinen parlamentin jäsenen mainitsemista asioista, jotka koskevat Melonaresin patohanketta ja sen mahdollisia ympäristövaikutuksia. Komissio on päättänyt aloittaa omat asiaa koskevat tutkimuksensa varmistaakseen, että direktiivin 92/43/ETY 6 artiklan 3 ja 4 kohdassa säädettyjä velvoitteita on noudatettu kyseisessä tapauksessa. Asia on tällä hetkellä komission käsiteltävänä. Komissio on jo useaan otteeseen pyytänyt Espanjan viranomaisilta asiaa koskevia tietoja ja neuvotellut heidän kanssaan.

Koska komission tehtävänä on valvoa perustamissopimusten määräysten noudattamista, se toteuttaa tarvittavat toimenpiteet sen takaamiseksi, että yhteisön oikeutta noudatetaan kyseisessä tapauksessa.

(1) EYVL L 103, 25.4.1979.

(2) EYVL L 175, 5.7.1985.

(3) EYVL L 206, 22.7.1992.